A Tanács irányelve

(1976. július 27.)

a gépjárművek távolsági és/vagy tompított fényszóróira és az ilyen fényszórókhoz használt izzólámpákra vonatkozó tagállami jogszabályok közelítéséről

(76/761/EGK)

AZ EURÓPAI KÖZÖSSÉGEK TANÁCSA,

tekintettel az Európai Közösséget létrehozó szerződésre és különösen annak 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel a műszaki követelmények, amelyeket a nemzeti jogszabályok szerint a gépjárműveknek teljesíteniük kell, többek között a távolsági és/vagy tompított fényszórókra és az ilyen fényszórókhoz használt izzólámpákra vonatkoznak;

mivel e követelmények tagállamokként különböznek; mivel ezért szükségessé vált, hogy minden tagállam ugyanazokat a követelményeket fogadja el meglévő szabályaik kiegészítéseként vagy azok helyett, főként annak érdekében, hogy az 1970. február 6-i, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló 70/156/EGK tanácsi irányelv [3] tárgyát képező EGK-típusjóváhagyási eljárást be lehessen vezetni minden járműtípus tekintetében;

mivel a Tanács 76/756/EGK irányelvében [4] meghatározta a gépjárművek és pótkocsijaik világító és fényjelző berendezésének felszerelésének közös követelményeit;

mivel egy, a távolsági és/vagy tompított fényű fényszórókra és izzólámpáikra vonatkozó összehangolt típus-jóváhagyási eljárás lehetővé teszi minden egyes tagállam számára, hogy ellenőrizhesse a közös szerkezeti és vizsgálati követelményeknek való megfelelőséget, és hogy tájékoztathassa a többi tagállamot ezek eredményéről azáltal, hogy elküldi minden ilyen fényszóró- vagy izzólámpatípushoz kiállított alkatrésztípus-bizonyítvány egy másolatát; mivel egy EGK alkatrésztípus-jóváhagyási jel minden jóváhagyott típusnak megfelelően gyártott fényszórón történő feltüntetése feleslegessé teszi más tagállamokban e fényszórók műszaki ellenőrzését;

mivel kívánatos figyelembe venni az ENSZ Európai Gazdasági Bizottsága által, annak 1. számú ("Aszimmetrikus tompított fényt és/vagy távolsági fényt kibocsátó gépjárműfényszórók jóváhagyásáról szóló egységes rendelkezések") [5] és 2. számú ("Aszimmetrikus tompított fényt és/vagy távolsági fényt kibocsátó gépjárműfényszórók izzólámpái jóváhagyásáról szóló egységes rendelkezések") [6] rendeletében kiadott műszaki követelményeket, amelyeket csatoltak a gépjárműalkatrészek és -tartozékok minőségének jóváhagyására vonatkozó egyes feltételek elfogadásáról és a minőségi jóváhagyás kölcsönös elismeréséről szóló, Genfben, 1958. március 20-án aláírt többoldalú nemzetközi egyezményhez;

mivel gépjárművekkel kapcsolatos nemzeti jogszabályok közelítése maga után vonja a tagállamok bármelyike által a közös követelmények szerint végzett ellenőrzések kölcsönös elismerését,

ELFOGADTA EZT AZ IRÁNYELVET:

1. cikk

(1) Minden tagállam megadja az EGK alkatrésztípus-jóváhagyást valamennyi, az I. és VI. mellékletben megállapított szerkezeti és vizsgálati követelményeknek megfelelő távolsági és/vagy tompított fényszórótípusra, és az ilyen fényszórókhoz használt, a III. és VI. mellékletben megállapított szerkezeti és vizsgálati követelményeknek megfelelő izzólámpatípusra.

(2) Az a tagállam, amely EGK alkatrésztípus-jóváhagyást adott ki, amennyiben szükséges, és szükség esetén a többi tagállam illetékes hatóságaival együttműködve, megteszi a kellő lépéseket annak érdekében, hogy ellenőrizze, hogy a gyártott modellek megfelelnek-e a jóváhagyott típusnak. Az ilyen ellenőrzést szúrópróbaszerűen kell végezni.

2. cikk

A tagállamok minden egyes, az 1. cikk szerint jóváhagyott távolsági és/vagy tompított fényszórótípusok vagy az ilyen fényszórókhoz használt izzólámpák gyártója vagy meghatalmazott képviselője számára egy, a VI. mellékletben feltüntetett mintának megfelelő EGK alkatrésztípus-jóváhagyási jelet adnak ki.

A tagállamok megtesznek minden megfelelő intézkedést, hogy megakadályozzák olyan jelzések használatát, amelyek összetéveszthetővé tehetnék az 1. cikk szerint jóváhagyott, távolsági és/vagy tompított fényszórókat és az ilyen fényszórókhoz használt izzólámpákat más hasonló berendezésekkel.

3. cikk

(1) A tagállamok nem tilthatják meg távolsági és/vagy tompított fényszórók és az ilyen fényszórókhoz használt izzólámpák forgalomba hozatalát szerkezetük vagy működési módjukkal kapcsolatos indokok alapján, ha azokon EGK alkatrésztípus-jóváhagyási jel szerepel.

(2) Mindazonáltal egy tagállam megtilthatja az EGK alkatrésztípus-jóváhagyási jelet viselő távolsági és/vagy tompított fényszórók és az ilyen fényszórókhoz használt izzólámpák forgalomba hozatalát, ha azok ismétlődő eltéréseket mutatnak a jóváhagyott típustól.

A tagállam haladéktalanul tájékoztatja a többi tagállamot és a Bizottságot a meghozott intézkedésekről és azok indokairól.

4. cikk

A tagállamok illetékes hatóságai egy hónapon belül megküldik a többi tagállam illetékes hatóságainak valamennyi távolsági és/vagy tompított fényszórótípusra és az ilyen fényszórókhoz használt izzólámpatípusra kitöltött, jóváhagyó vagy a jóváhagyást megtagadó, a II. és a IV. mellékletben bemutatott mintának megfelelő alkatrésztípus-bizonyítvány egy másolatát.

5. cikk

(1) Amennyiben az a tagállam, amely az EGK alkatrésztípus-jóváhagyást kiadta, azt állapítja meg, hogy több, ugyanazzal az EGK alkatrésztípus-jóváhagyási jellel ellátott távolsági és/vagy tompított fényszóró vagy az ilyen fényszórókhoz használt izzólámpa nem felel meg a jóváhagyott típusnak, megfelelő lépéseket tesz annak biztosítására, hogy a gyártott termékek a jóváhagyott típusnak megfeleljenek. E tagállam illetékes hatóságai tájékoztatják a többi tagállam hatóságait a meghozott intézkedésekről, amelyek ismétlődő eltérések esetén az EGK alkatrésztípus-jóváhagyás visszavonását is eredményezhetik. Az említett hatóságok meghozzák a fenti intézkedéseket, ha egy másik tagállam illetékes hatóságaitól ilyen típusazonossági eltérésről tudomást szereznek.

(2) A tagállamok illetékes hatóságai egy hónapon belül tájékoztatják egymást minden EGK alkatrésztípus-jóváhagyás visszavonásról és az ilyen intézkedés indokairól.

6. cikk

Az ezen irányelv végrehajtása során elfogadott rendelkezések alapján hozott bármely, a távolsági és tompított fényszóró és az ilyen fényszórókhoz használt izzók EGK alkatrésztípus- jóváhagyásának megtagadásáról vagy visszavonásáról, vagy azok forgalomba hozatalának vagy használatának megtiltásáról hozott döntést részletesen meg kell indokolni. Az ilyen határozatról értesíteni kell az érintett felet, akit egyidejűleg tájékoztatni kell a tagállamok hatályos jogszabályai alapján rendelkezésére álló jogorvoslati lehetőségekről és ezek gyakorlására rendelkezésére álló határidőkről is.

7. cikk

Egy tagállam sem tagadhatja meg egy jármű EGK-típusjóváhagyásának vagy nemzeti típusjóváhagyásának megadását a távolsági és/vagy tompított fényszóró vagy az ilyen fényszórókhoz használt izzólámpákkal kapcsolatos indokok alapján, ha ezeken rajta van az EGK alkatrésztípus-jóváhagyási jel és a 76/756/EGK irányelv követelményeinek megfelelően vannak felszerelve.

8. cikk

Egyetlen tagállam sem tilthatja meg egy jármű értékesítését, nyilvántartásba vételét vagy üzembe helyezését a távolsági és/vagy tompított fényszórók vagy az ilyen fényszórókhoz használt izzólámpáival kapcsolatos indokok alapján, ha azokon szerepel az EGK alkatrésztípus-jóváhagyási jel, és a 76/756/EGK irányelv követelményeinek megfelelően vannak felszerelve.

9. cikk

Ezen irányelv alkalmazásában "jármű": minden olyan közúti használatra szánt, felépítménnyel rendelkező vagy anélküli, legalább négy kerékkel ellátott gépjármű, amelynek legnagyobb tervezési sebessége meghaladja a 25 km/órát, a sínen futó járművek, mezőgazdasági traktorok és munkagépek, valamint egyéb motoros munkagépek kivételével.

10. cikk

Mindazon módosításokat, amelyek szükségesek a mellékletek követelményeinek a műszaki fejlődéshez történő igazításához, a 70/156/EGK irányelv 13. cikkében meghatározott eljárással összhangban kell elfogadni.

11. cikk

(1) A tagállamok elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek 1977. július 1-je előtt megfeleljenek, és erről haladéktalanul tájékoztatják a Bizottságot. Ezeket a rendelkezéseket legkésőbb 1977. október 1-jétől alkalmazzák.

(2) Az ezen irányelvről szóló értesítést követően a tagállamok gondoskodnak arról, hogy a Bizottság az észrevételei megtételéhez szükséges időben tájékoztatást kapjon az irányelv által szabályozott területen általuk tervezett törvényi, rendeleti és közigazgatási intézkedésekről.

12. cikk

Ennek az irányelvnek a tagállamok a címzettjei.

Kelt Brüsszelben, 1976. július 27-én.

a Tanács részéről

az elnök

M. van der Stoel

[1] HL C 76., 1975.4.7., 37. o.

[2] HL C 255., 1975.11.7., 2. o.

[3] HL L 42., 1970.2.23., 1. o.

[4] HL L 262., 1976.9.27., 1. o.

[5] Az Európai Gazdasági Bizottság

[6] Az Európai Gazdasági Bizottság

--------------------------------------------------

A mellékletek jegyzéke

I. melléklet | –a gépjárművek távolsági és/vagy tompított fényszóróira vonatkozó követelmények |

II. melléklet | –EGK alkatrésztípus-bizonyítványminta |

III. melléklet | –távolsági és/vagy tompított fényszórók elektromos izzólámpáira vonatkozó követelmények |

IV. melléklet | –EGK alkatrésztípus-bizonyítványminta |

V. melléklet | –1.–4. függelék: Ábrák és táblázatok |

VI. melléklet | – EGK alkatrésztípus-jóváhagyási és jelölési követelmények Függelék: EGK alkatrésztípus-jóváhagyási jelek példái |

--------------------------------------------------